Beštau
Beštau (rus. Бештау) – penkiaviršūnis kalnas (lakolitas) Rusijoje, Stavropolio krašte, šalia Piatigorsko miesto. Tai aukščiausias iš 17 magminių atlikuonių, stūksančių Kaukazo Mineralinių Vandenų kurortinėje srityje. Aukščiausia viršūnė – Didysis Beštau – siekia 1400 m aukštį. Kitos viršūnės: Mažasis Beštau (1254 m), Ožkos Uolos (1167 m), Du Broliai (1124 m), Gauruotasis (1080 m). Kalne trykšta gausūs mineralinių vandenų šaltiniai, yra urano rūdos telkinių (TSRS laikais vykdyta gavyba). Iki 1100 m aukščio Beštau šlaitus dengia plačialapių miškai (uosiai, ąžuolai, skroblai, bukai). Aukščiau auga beržų, šermukšnių kreivamiškiai, krūmynai, subalpinės pievos. Vystomas turizmas. Yra 1902 m. įkurtas Antrasis Atono stačiatikių vienuolynas. Kalno pavadinimas tiurkų kalbomis reiškia „penki kalnai“ (beş – 5, tau – 'kalnas').